Document ID: 32012R0198
Publication Date: 2012-03-08

Content:
REGOLAMENT TA’ IMPLIMENTAZZJONI TAL-KUMMISSJONI (UE) Nru 198/2012
tat-8 ta’ Marzu 2012
li jiffissa l-prezzijiet tal-irtirar u tal-bejgħ tal-Unjoni għall-prodotti tas-sajd elenkati fl-Anness I għar-Regolament tal-Kunsill (KE) Nru 104/2000 għas-sena tas-sajd 2012
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 104/2000 tas-17 ta’ Diċembru 1999 dwar l-organizzazzjoni komuni tas-swieq fil-prodotti tas-sajd u l-akkwakultura (1), u b’mod partikolari l-Artikolu 20(3) u l-Artikolu 22 tiegħu,
Billi:
(1)
Ir-Regolament (KE) Nru 104/2000 jipprovdi li l-prezzijiet tal-irtirar u tal-bejgħ tal-Unjoni ta’ kull prodott elenkat fl-Anness I għal dak ir-Regolament, għandhom ikunu ffissati abbażi ta’ kemm ikun frisk il-prodott, id-daqs jew il-piż u l-preżentazzjoni tal-prodott, billi jiġu applikati l-fatturi ta’ konverżjoni għall-kategorija tal-prodott ikkonċernat għal ammont ta’ mhux aktar minn 90 % tal-prezz ta’ gwida rilevanti.
(2)
Il-prezzijiet tal-irtirar jistgħu jiġu mmultiplikati b’fatturi ta’ aġġustament f’żoni tal-ħatt l-art li jkunu ’l bogħod ħafna miċ-ċentri ewlenin tal-konsum fl-Unjoni. Il-prezzijiet ta’ gwida għas-sena tas-sajd 2012 ġew iffissati għall-prodotti kollha kkonċernati bir-Regolament tal-Kunsill (UE) Nru 1388/2011 (2).
(3)
Sabiex l-operazzjoni tas-sistema ta’ intervent fis-sena 2012 ma tkunx imxekkla, dan ir-Regolament għandu japplika b’mod retroattiv mill-1 ta’ Jannar 2012.
(4)
Il-miżuri previsti f’dan ir-Regolament huma skont l-opinjoni tal-Kumitat ta’ Ġestjoni għall-Prodotti tas-Sajd,
ADOTTAT DAN IR-REGOLAMENT:
Artikolu 1
Il-fatturi ta’ konverżjoni użati biex jiġu kkalkulati l-prezzijiet tal-irtirar u tal-bejgħ tal-Unjoni, kif imsemmi fl-Artikoli 20 u 22 tar-Regolament (KE) Nru 104/2000, għas-sena tas-sajd 2012 għall-prodotti elenkati fl-Anness I għal dak ir-Regolament, huma stipulati fl-Anness I għal dan ir-Regolament.
Artikolu 2
Il-prezzijiet tal-irtirar u tal-bejgħ tal-Unjoni applikabbli għas-sena tas-sajd 2012 u l-prodotti li huma relatati magħhom huma stipulati fl-Anness II.
Artikolu 3
Il-prezzijiet tal-irtirar applikabbli għas-sena tas-sajd 2012 f’żoni tal-ħatt l-art li huma ’l bogħod ħafna miċ-ċentri ewlenin tal-konsum fl-Unjoni, il-fatturi ta’ aġġustament użati għall-kalkolu ta’ dawk il-prezzijiet u l-prodotti relatati ma’ dawk il-prezzijiet huma stipulati fl-Anness III.
Artikolu 4
Dan ir-Regolament għandu jidħol fis-seħħ fil-jum ta’ wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Jannar 2012.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-8 ta’ Marzu 2012.

Metadata:
Eurovoc Level 1 Categories: 100148
100156
Eurovoc Level 2 Categories: 100207
100252
Eurovoc Level 3 Categories: 2639
1372
2489
2656
All Eurovoc Categories: 1025
2659
2664
2718